
ט"ו בשבט הגיע – רומנטיקה של הטבע 
טבע הנוער, טבע הבריאה, טבעו של הרב שג"ר
עם חבורת ימי חמישי

סיפור טבע הנוער בעמונה [יואב שורק]
עמונה, ליל חורף מואר
לקראת חצות עליתי לעמונה לתת חיבוק לכמה אנשים טובים, חברים, בלילה האחרון שלהם בביתם...ומה שמצאתי בעמונה, היה מאיר ומפתיע ומלא השראה ונחמה. אילו הייתי יכול להתחרות בנעמי שמר, הייתי כותב משהו על המון הדברים היפים שראו עיניי בהיאחזות עמונה שבהר.
הדברים היפים הללו היו מאור הפנים והחכמה של העמונאים – והנוער. 
באתי בחשש. אני רחוק מלהתלהב מפסטיבלי-פינוי, מנהירה של נוער אל 'אקשן', מסיסמאות לא מדויקות שבהכרח מלהיטות את הרוחות. אני גם מתנגד לפינוי מתוקשר וטראומטי, שבעיניי מזיק להתיישבות, מזיק למדינת ישראל, ומשרת את מי ששמחים לאידם של המתיישבים.
אבל מה שמצאתי היה רוח אחרת, שכל כך יקרה בעיניי, שאני מצטער שישראלים מעטים כל כך זוכים לפגוש בה. מצאתי נערות ונערים שאין לי שפה משותפת אתם – אני ממש 'זקן' ולא בעניינים – אבל יש לי ערכים משותפים אתם. נערות ונערים שחיים במציאות ולא בעולם וירטואלי, שיש בהם מורכבות ועדינות ואמת ואומץ. שיש להם עמוד שדרה ויש להם אמונה.
כמעט כל בית בעמונה הפך הלילה למעין כפר נוער קטן. צחוקים, גיטרות, שקי שינה, לוגיסטיקה ושיחות. ופליזים וחמצווארים ופאות וראסטות ובלנסטונים. וכיפות רגילות וכיפות גדולות וראשים גלויים ובנים שעם הבנות וכאלה שלא ווופלים וקפה ופה ושם סיגריה. אבל לא על זה רציתי לספר.
בבית של דוד ומניה, בית צנוע בחומר ועשיר ברוח – מלא ספרים ומוסיקה ואמנות ונשמות גדולות – הצטופפו להם כשלושים נערים ועוד כמה בנות, בסלון ובמטבח ובחדרים ובין תיקים גדולים, עד שברגע מסוים ביקש מישהו שיתרכזו כולם בסלון לשמוע כמה דיבורים. והנה באחת היה שקט נעים, ומניה דיברה על שמונה עשרה השנים שהם חיים שם, על הילדים שגדלו בבית ועל הבית שגדל לאטו אתם ועל הכאב שבעזיבה ועל התפילה והאמונה שהכל יהיה בסופו של דבר לטובה ועל הציפייה שתהיה כאן מחאה ולא השלמה, אך לא אלימות, כי למה להוסיף רע וכאב. ודוד דיבר על הרגע ההיסטורי שהם שותפים לו בהיותם כאן, ועל כמה מרגש שבאו להיות אתם, ועל מה שיוכלו ללמוד ולקחת אתם מהחוויה הקשה אך הנוקבת ומצמיחה הזו.
והנוער – רובו עומד – מקשיב בצמא, בסבלנות, משדר כבוד בוגר לבוגרים ממנו וחיבוק אמתי לעמונאים. בלי הפרעות קשב וריכוז ובלי לרפרש סמארטפונים ובלי לפטפט זה עם זה. מין שעת רצון של כנות ואמת, והרבה אור. והדיבור – על ערכים, על מציאות קשה, על התגברות, על איפוק, על אמת, על צדק, על טוב. דיבורים שיש מי שסבורים שפסו מן הארץ. 
קר מאוד הלילה בעמונה. והרע המיותר והמטופש שיקרה מחר – פרי תביעה קנטרנית שנועדה להחריב וממסד ממשלתי-בטחוני מקובע והתנהלות פוליטית פחדנית – הרע הזה מקרר את הלב, מתסכל, מאכזב וכואב עד כדי צלקת לאנשים רבים, שעוד תדמם שנים ארוכות. אבל היופי שבלב לא הולך להיעלם, ולא ינוצח. אנשי עמונה שפגשתי הלילה מיואשים, מאוכזבים ומתוסכלים - אך גם שלווים, מפוכחים, מאמינים ומלאי חזון. והנוער – שלא פעם מושמץ בסיטונות משמאל על ידי מי שמתייגים אותו כלאומן וגבעותי, ומושמץ בסיטונות מימין על ידי מי שסבורים שאינו מחויב מספיק – הנוער הזה לימד אותי הלילה פרק בענווה. 
זו האמת חברים. ואם אתם מאלה ששתולים בתוך דימוי אחר לגבי האנשים ומאבקם, לגבי הנוער וטיבו, לגבי המקום ממנו יכולה לצמוח תקווה לארץ הסבוכה הזו – חבל, חבל כל כך שלא באתם לחוות ולראות. במקרה הזה, הנראטיב השגור הוא כנראה הדבר הרחוק ביותר מן האמת.

סיפור טבעו של העולם [פרקי דרבי אליעזר פרק ה] בַּשְּׁלִישִׁי הָיְתָה הָאָרֶץ מִישׁוֹר כַּבִּקְעָה, וְהָיוּ הַמַּיִם מְכַסִּים עַל פְּנֵי כָל הָאָרֶץ. וּכְשֶׁיָצָא הַדִּבּוּר מִפִּי הַגְבוּרָה יִקָּווּ הַמַּיִם [בראשית א, ט], עָלוּ מִקְּצוֹת הָאָרֶץ הֶהָרִים וְהַגְּבָעוֹת וְנִתְפַּזְּרוּ עַל פְּנֵי כָל הָאָרֶץ, וְנַעֲשִׂים עֲמָקִים עַל תּוֹכָה שֶׁל אֶרֶץ, וְנִתְגַּלְגְּלוּ הַמַּיִם וְנִקְווּ לַעֲמָקִים, שֶׁנֶּאֱמַר [שם י] וּלְמִקְוֵה הַמַּיִם קָרָא יַמִּים. מִיָּד נִתְגָּאוּ הַמַּיִם וְעָלוּ לְכַסּוֹת הָאָרֶץ כְּבַתְּחִלָּה, עַד שֶׁגָעַר בָּהֶם הַקָּדוֹשׁ בָּרוּךְ הוּא וּכְבָשָׁן וּנְתָנָן תַּחַת כַּפּוֹת רַגְלָיו וּמְדָדָן בְּשָׁעֳלוֹ, שֶׁלֹּא לְהוֹסִיף וְלֹא לִגְרֹעַ. וְעָשָׂה חוֹל גְּבוּל לַיָּם, כְּאָדָם שֶׁהוּא עוֹשֶׂה גָדֵר לְכַרְמוֹ. וּכְשֶׁהֵן עוֹלִין וְרוֹאִין אֶת הַחוֹל לִפְנֵיהֶם חוֹזְרִין לַאֲחוֹרֵיהֶם, שֶׁנֶּאֱמַר [ירמיה ה, כב] הַאוֹתִי לֹא תִירָאוּ נְאֻם ה' אִם מִפָּנַי לֹא תָחִילוּ אֲשֶׁר שַׂמְתִּי חוֹל גְּבוּל לַיָּם. וְעַד שֶׁלֹּא נִקְווּ הַמַּיִם נִבְרְאוּ הַמְּאוֹרוֹת וּתְהוֹמוֹת. וְאֵלוּ הֵן הַתְּהוֹמוֹת, אֵלּוּ שֶׁמִּתַּחַת לָאָרֶץ, שֶׁהָאָרֶץ עַל הַתְּהוֹמוֹת נִרְקַעַת, כָּאֳנִיָּה שֶׁהִיא צָפָה בְּלֶב יָם, כָּךְ הָאָרֶץ מְרֻקַּעַת עַל הַמַּיִם, שֶׁנֶּאֱמַר [תהלים קלו, ו] לְרוֹקַע הָאָרֶץ עַל הַמָּיִם. וּפֶתַח לְגַן עֵדֶן פָּתַח בָּהּ וְהוֹצִיא מִמֶּנָּה נְטָעִים עַל פְּנֵי כָל הָאָרֶץ, כָּל מִינֵי עֵץ אִילָן עוֹשֶׂה פְּרִי לְמִינוֹ, וְכָל מִין עֵשֶׂב וָדֶשֶׁא נָטַע מֵהֶם, וּבָהֶם זְרָעָם עַל הָאָרֶץ, שֶׁנֶּאֱמַר [בראשית א, יא] אֲשֶׁר זַרְעוֹ בוֹ עַל הָאָרֶץ וְגוֹ'. וְעָרַךְ שֻׁלְחָן לַבְּרִיּוֹת עַד שֶׁלֹּא נִבְרָא הָעוֹלָם, שֶׁנֶּאֱמַר [תהלים כג, ה] תַּעֲרֹךְ לְפָנַי שֻׁלְחָן. וְכָל הַמַּעְיָנוֹת עוֹלִין מִן הַתְּהוֹמוֹת לְהַשְׁקוֹת כָּל הַבְּרִיּוֹת. רַבִּי יְהוֹשֻׁע אוֹמֵר עָבְיָהּ שֶׁל אֶרֶץ מַהֲלַךְ שִׁשִּׁים שָׁנָה. וּתְהוֹם אֶחָד שֶׁהוּא אֵצֶל גֵּיהִנָּם נוֹבֵעַ וּמוֹצִיא מַיִם חַמִּים תַּעֲנוּג לִבְנֵי אָדָם. אָמַר רַבִּי יְהוּדָה פַּעַם אַחַת בְּכָל חֹדֶשׁ וָחֹדֶשׁ סִלוֹנוֹת עוֹלִין מִן הַתְּהוֹמוֹת וּמַשְׁקִין אֶת כָּל פְּנֵי הָאֲדָמָה, שֶׁנֶּאֱמַר [בראשית ב, ו] וְאֵד יַעֲלֶה מִן הָאָרֶץ וְהִשְׁקָה אֶת כָּל פְּנֵי הָאֲדָמָה. הֶעָבִים מַשְׁמִיעִין אֶת קוֹל צִנּוֹרוֹתֵיהֶן לַיַּמִּים, וְהַיַּמִּים מַשְׁמִיעִים אֶת קוֹל צִנּוֹרוֹתֵיהֶם לַתְּהוֹמוֹת, וּתְהוֹם קוֹרֵא אֶל תְּהוֹם לְהַעֲלוֹת מַיִם וְלִתֵּן לֶעָבִים, שֶׁנֶּאֱמַר [תהלים מב, ח] תְּהוֹם אֶל תְּהוֹם קוֹרֵא לְקוֹל צִנּוֹרֶיךָ. וְהֶעָבִים שׁוֹאֲבִין מַיִם מִן הַתְּהוֹמוֹת, שֶׁנֶּאֱמַר [שם קלה, ז] מַעֲלֶה נְשִׂאִים מִקְצֵה הָאָרֶץ. וּבְמָקוֹם שֶׁיִפְקֹד לָהֶם הַקָּדוֹשׁ בָּרוּךְ הוּא לְהַעֲלוֹת וּלְהַמְטִיר שָׁם מַגְשִׁימִים. מִיָּד הָאָרֶץ מִתְעַבֶּרֶת וּצְמֵחָה, כְּאִשָּׁה אַלְמָנָה שֶׁהִיא מְעֻבֶּרֶת מִזְּנוּת. אֲבָל כְּשֶׁיִּרְצֶה הַקָּדוֹשׁ בָּרוּךְ הוּא לְבָרֵךְ צִמְחָהּ שֶׁל אֶרֶץ וְלִתֵּן צֵידָן שֶׁל בְּרִיּוֹת, פּוֹתֵחַ אוֹצָרוֹת הַטּוֹב שֶׁבַּשָּׁמַיִם וּמַמְטִיר עַל הָאָרֶץ, שֶׁהֵן מַיִם זְכָרִים, וּמִיָּד הָאָרֶץ מִתְעַבֶּרֶת כַּכַּלָּה שֶׁהִיא מִתְעַבֶּרֶת מִבַּעְלָהּ הָרִאשׁוֹן. וּצְמֵחָה זֶרַע שֶׁל בְּרָכָה, שֶׁנֶאֱמַר [דברים כח, יב] יִפְתַּח ה' לְךָ אֶת אוֹצָרוֹ הַטּוֹב אֶת הַשָּׁמַיִם. וּכְתִיב [ישעיה סב ה] כִּי יִבְעַל בָּחוּר בְּתוּלָה יִבְעָלוּךְ בָּנָיִךְ, וּכְתִיב [שם נה, י] כִּי כַּאֲשֶׁר יֵרֵד הַגֶּשֶׁם וְהַשֶּׁלֶג מִן הַשָּׁמַיִם וְגוֹ'.

סיפור טבעו של הרב שג"ר - רשימה שפורסמה במוסף שבת תש"ע
[נערכה בידי בן ציון עובדיה] 
המשנה בתחילת מסכת ראש השנה קובעת את ט"ו בשבט כ'ראש השנה לאילן'. בתאריך זה נפתחת שנתו החדשה של הצומח, כך שלפי ההלכה פרי שחנט לפני ט"ו בשבט נחשב כשייך לשנה קודמת לעניין מעשרות ערלה ונטע רבעי. 
מדוע דווקא אז? מה קורה בט"ו בשבט?
חכמינו, שרגישותם לחיי טבע ואירועיו הייתה חדה בהרבה משלנו, הבחינו כבר בתקופה זו של השנה בסיום החורף ובאביב ההולך ובא בעקבותיו. אין מדובר בציון זמן לאקוני, 'יבש'. סיפור שנת הטבע נרקם על ידי חז"ל כעלילת חיים שלימה, בין הגשמים לארץ, בין הארץ לצמחים ובינם לבין 
בעלי החיים. 

הסיפור מתחיל עם היפתח עונת הגשמים, בסוכות העומד בפתח החורף בו אנו מתפללים על המים, ובשמיני עצרת בו אנו מתחילים להזכיר גבורות גשמים. בתנ"ך ובחז"ל רבים הדימויים הרואים את גבורות הגשמים ככוח הזכרי המפרה את האדמה. אחד מן התיאורים העזים והיפים מופיע בפרקי דר' אליעזר (פרק ד, ד"ה 'בשלישי היתה כל'), המבחין בין סוגי גשמים שונים, גשמי ברכה וגשמי זעף:
ואד יעלה מן הארץ והשקה את פני האדמה ... והעבים שואבים מים מן התהומות, שנ' מעלה נשיאים, ובכל מקום שיפקוד להם המלך שם הן מגשימין, ומיד הארץ מעוברת וצמחה כאישה אלמנה שהיא מעוברת מזְנות. אבל כי רצה הקב"ה לברך צמחה של ארץ וליתן צדה של בריות, פותח אוצר הטוב שבגשמים וממטיר על הארץ שהן מים זכרים ופרים, ומיד הארץ מעוברת וצמחה צמח של ברכה, שנ' יפתח ה' לך את אוצרו הטוב את השמים וכו'.
כדי לחוות תובנות אלו עלינו לראותן לא כמטפורות, אלא כממשות. האדמה היא גוף, המים - נפש. 'הדם הוא הנפש', והמים כדם, 'על הארץ תשפכנו כמים'. בגוף האדמה נמסכת הגבורה, 'גבורות גשמים' כביטוי החז"לי. 
 כך גם ביחס לט"ו בשבט. בתלמוד הבבלי, מסכת ראש השנה (דף יד ע"א), מובא:
באחד בשבט ראש השנה לאילן. מאי טעמא? אמר רבי אלעזר אמר רבי אושעיא: הואיל ויצאו רוב גשמי שנה, ועדיין רוב תקופה מבחוץ. - מאי קאמר? - הכי קאמר: אף על פי שרוב תקופה מבחוץ, הואיל ויצאו רוב גשמי שנה.
רש"י שם מסביר: 'שכבר עבר רוב ימות הגשמים שהוא זמן רביעה ועלה השרף באילנות, ונמצאו הפירות חונטין מעתה'.
לאחר עיקרה של תקופת הגשמים, זמן הרביעה, עולה השרף באילנות, והפירות חונטים...
ט"ו בשבט הוא אם כן מועד העיבור משפע הגשמים של השנה החדשה - השרף הזורם באילנות. החורף עדיין בעיצומו, אך עינו החדה של האיכר כבר מבחינה בשינויים המתרחשים בעולם, בכוחות המתרקמים, הנאספים והולכים. הלידה תופיע אחר כך, עם פריצת כוחות החיים באביב. 

סוד הדצח"מ-סוד ארבע העולמות [אבי"ע]
מהו ייחודו של הצומח? 
הראשונים הבחינו בין דרגת הדומם הצומח החי והמדבר (דצח"מ) העומדים כנגד ארבע עולמות אבי"ע, עשייה בריאה יצירה ואצילות, ואף לימדו שלכל אחת מדרגות הדצח"מ ישנה נפש, ושיר משלו. 
הדומם, המקביל לעולם העשיה, מזוהה לא פעם כאובייקט זר ומנוכר. אולם, למעשה, בציורים רבים של טבע דומם, משקף הדומם את הדממה. השקט הנתון בעצמו. ההרהור שאיננו זורם. חוסר פעילות שממנו מבליחה שלוה אין סופית. נירוונה. הדומם נתון באחדות פשוטה, ודוקא בהבלחה שקטה זו של הדומם באה לכלל ביטוי השתיקה השייכת לעולם האצילות, בסוד 'אבא יצר ברתא' (ראו תיקוני זוהר, תקונא חד ועשרין). 
לא כן הצומח, שאיננו אחדות פשוטה כדומם, והוא שייך כבר לרוח עולם היצירה. בצומח מופיע לראשונה כח החיים, האנרגיה הזורמת, המבחינה אותו מן הדומם. אותם תהליכי חיים סמויים הרוחשים בצומח, הצמיחה והפריון, הם שירת הטבע, והם עצמם קדושתו. קדושה זו באה לכלל ביטוי ביופיו של הטבע, בחיוניותו, בשרף העולה באילנות.  
החיות הצמחית שונה מחיותו של החי. אפשר לומר, שבעוד שהדומם הוא חד מימדי והצמח הוא דו ממדי, לחי נוסף מימד שלישי - העומק. עומק זה נובע  מחיוניותו היתרה של החי, אשר כלשון הראשונים, נוכחת בו 'נפש הנע' או 'המתעורר' (ראו למשל מורה נבוכים, ב, ב). חיוניות זו כבר כוללת בתוכה רצון, התענגות ותאווה. 
ישנה קורלציה בין אופי הנפש לסוגה, טעמה, והתזונה ממנה. מתיקות הבשר החי שונה ממתיקות הפרי. בתוספתא סוטה (פרק טו ה"ב)[footnoteRef:2] מוזכר כי לאחר חורבן הבית, ולאחר ביטול המעשרות בטל גם שומן הפירות, כלומר טעם הבשר הצמחי, הלא 'בשרי'. הנהִיה המתרחשת בשנים האחרונות אחרי מאכלים צמחיים בטעם בשר מבטאת את הרצון לטעם טעם בשר אך ללא הצד היצרי המצוי בבשר מן החי. רעיון דומה לזה מובא בשם הרבי מקוצק (שיח שרפי קדש, פרשת בהעלותך): 'ששאל, למה התרעמו ישראל ליתן להם בשר הלא המן היה לו כל טעם שחפץ האוכלו? (והשיב:) רק שהם רצו ממשות, ולא טעם בלב'. [2:  תוספתא מסכת סוטה (ליברמן) פרק טו 
רבן שמעון בן גמליאל אומ' משם ר' יהושע מיום שחרב בית המקדש אין יום שאין בו קללה ולא ירד טל לברכה ונוטל טעם פירות וראשון ראשון עומד ר' יוסה או' אף נוטל שומן פירות ר' שמעון בן לעזר אומ' טהרה נטלה את הטעם ואת הריח מעשרות נטלו את השמן ואת הדגן 
] 

החי איננו נתון לחלוטין בשלוות הטבע. רק אחרי חטא המבול, הותר לאדם לאכול בעלי חיים, דבר המגביר את האופי החייתי, היצרי שלו. כבר הראשונים (ראו למשל בפירוש הרמב"ן לתורה, ויקרא יא, יג ודברים יד, ג) נימקו את איסורי האכילה של חיות טמאות במזג הרע שהן מעוררות, ואת איסור הדם בעודפות החיונית שהוא מביא (יומא לט ב). כך למשל גם אדמו"ר הזקן בספר התניא (פרקים ז-ח) מדבר על איסורי אכילה הנשפעים מן הקליפות הטמאות, אשר אין להם היתר לעולם. אמנם גם בעולם הצומח קיימים איסורים כגון טבל וערלה, אך בניגוד לאיסורי האכילה מן החי, איסורם של אלה זמני וניתן לתיקון.
תכונה מהותית של כוח הצומח היא האורגניות שלו, היותו נתון בצמח עצמו, על כן אין לזהותה עם יכולת היצירה האנושית. בניגוד לכוח הצמיחה האורגני, מתבטא כוח היצירה של האדם בשליטה בטבע מבחוץ והטייתו מכיוון התפתחותו המקורי. יש לציין בהקשר זה כי איסורים שונים של התורה, כדוגמת איסור הכלאיים, ניתן לראותם כמכוונים לגונן על הטבע מפני האדם. הזנים המוכלאים זה בזה עשויים להיות טעימים וחסינים יותר, אך הם נתפסים כמתנכלים לטבע וכחסרי אנרגיה צמחית. אכן, קלקול הסביבה מקורה בפסולת שמייצר האדם ממוצרים דמויי חיים אך חסרי חיות, מוצרים החסרים את התכונות האורגניות הממחזרות אותם עם חילוף החמרים הטבעי. 

זקן העצים של טולקין נרחיב מעט את הדיבור על ההיבט האקולוגי מזווית הראיה של התורה.
בספר דברים (פרק כ, יט) אומר הפסוק: 'כי תצור אל עיר ימים רבים להלחם עליה לתפשה לא תשחית את עצה לנדח עליו גרזן כי ממנו תאכל ואתו לא תכרת כי האדם עץ השדה לבא מפניך במצור'.
זהו חוק מלחמה, שתפקידו ללא ספק אקולוגי: לשמור על הצמחייה גם בשעת מלחמה. הנימוק לכך הוא - 'כי ממנו תאכל ואתו לא תכרות כי האדם עץ השדה לבא מפניך במצור'. חלקו הראשון של הפסוק מובן; 'כי ממנו תאכל', התורה שותפה לדאגה שעליה מדברים היום כל כך הרבה, שמירת הסביבה מפני האדם המשחית והורס אותה. סופו של הפסוק 'כי האדם עץ השדה' מסקרן ולא ברור כל צרכו, ובמדרש מצאנו לו שני פירושים עיקריים: 
בספרי דברים (ריג) נאמר: 'כי האדם עץ השדה' - מלמד שחייו של אדם אינם אלא מן האילן'. הפירוש הראשון קורא את הפסוק כקביעה, האדם הוא עץ השדה, חייו של האדם תלויים בעץ, ולכן אסור להשחיתו.
אך במדרש תנאים מוסבר אחרת: 'מפני מה טעמו של דבר? 'כי האדם עץ השדה', שהרי האדם רואה את הורגו ובורח'. קריאה זו קוראת את הפסוק כשאלה, האם עץ השדה הוא אדם לבוא מפניך במצור? הרי העץ איננו יכול לברוח והוא זקוק להגנה. יש כאן פרסוניפיקציה של העץ, תפיסתו כאדם חלש שחובה לגונן עליו. 
אחת מהתנועות שהתפתחו מאוד בעשורים האחרונים היא התנועה לשמירה על הטבע...התהליך עמוק יותר. ראשית, הוא משולב בתנועות הטבעונות והצמחונות. מקורותיהן של אלו גם מוסריים - עשית הצדק גם עם בעלי החיים והטבע. אולם בנוסף לכך מבטאת מגמה כלל עולמית זו גם את ההכרה כי הקדמה הטכנולוגית המביאה את האדם לשיאים שלא היו כמותם, חותרת תחת יסודות קיומו. זוהי ההכרה כי שורשיו של האדם הינם בטבע, וניצול אכזרי שלו הינו חתירה תחת אושיות הקיום האנושי, פגיעה בו עצמו. 
ניתן להיזכר כאן ב'זקן העצים' מ'שר הטבעות' של טולקין. המכשף המייצג את הרוע מתנכל אל חבריו העצים כדי לפתח ציביליזציה של מכונות השחתה לצורך המלחמה. לפתע הזקן מתעורר, ומתברר שעוצמתו העצית הקדמונית והתשתיתית חזקה בהרבה מזו של הרוע. השורשיות הקדמונית, האמיצה, היא הקשר הבסיסי לאדמה, לאימא האדמה, ומקור היניקה ממנה. נסו להתבונן במקום שבו העץ פוגש באדמה, ותמצאו את המקור לכיסופים העמוקים לישות קדמונית זו.  
הרצון לחזור לפשטות טבעית גם באוכל, הקמת תנועות שונות של טבעונות ופיתוח החקלאות האורגנית, נובע גם הוא מכאן. לא מדובר רק על בריאות פיסית, אלא על בריאות נפשית שכן ישנה זיקה בין האוכל לבין האדם האוכל אותו. 

'צדיק אוכל לשבע נפשו' בנקודה זו אנחנו פוגשים תובנה שנייה הלקוחה מספרי חסידות וקבלה וכרוכה בט"ו בשבט. תובנה זו נסמכת על דברי ספר יצירה שם נאמר על חודש שבט: 'המליך אות צ' בלעיטה ... וצר בהם שבט בשנה...' (ראו פרי צדיק לר"ח שבט אות ג-ד). אמירה זו התפרשה על תיקון האכילה - אכילת הפירות של ט"ו בשבט אמורה לתקן את חטא האכילה של אדם הראשון. מה משמעות הדבר?
האות של חודש שבט היא האות צ', המזכירה לנו מיד את הפסוק 'צדיק אכל לשבע נפשו' (משלי יג, כה). הצדיק האמיתי הוא זה שיודע לאכול ולהיות שבע. הוא איננו נופל לבולמוס של אכילה, נפשו מגיעה לנקודת השובע והוא יודע מתי להפסיק. מאידך, הוא איננו סגפן. הוא איננו בז לקדושה שבחומר, הוא יודע לפגשה בתוך הפה, ויודע גם מתי ראוי להפסיק. הלעיטה, לעומת זאת, מזכירה לנו את עשיו הבא עייף מן השדה ומבקש  'הלעיטני נא מן האדום האדום הזה כי עייף אנוכי' (בראשית כה, ל). הלעיטה היא האכילה הגסה, ולא בכדי היא אכילתו של הצייד, איש השדה. הלועט איננו שבע לעולם, משום שמטרת אכילתו איננה השובע, אלא עצם הלעיטה והניכוס השתלטני שבה. זהו החטא הקדמון, חטא עץ הדעת, הרצון 'להיות כאלוהים', לשלוט באמצעות הידע האינסטרומנטלי והמנוכר...

